A Bizottság 2286/91/EGK rendelete

(1991. július 29.)

a Tanács 1035/72/EGK rendeletének IIa. címe alatt a héjas gyümölcsökre és a szentjánoskenyérre előírt különleges intézkedések részletes szabályainak megállapításáról szóló 2159/89/EGK rendelet harmadik alkalommal történő módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 1623/91/EGK rendelettel módosított [1], a gyümölcs- és zöldségpiac közös szervezéséről [2] szóló, 1972. május 18-i 1035/72/EGK tanácsi rendeletre és különösen annak 14g. cikkére,

tekintettel a 790/89/EGK rendeletnek a héjas gyümölcs és a szentjánoskenyér ágazatokban a minőség és az értékesítés javítását célzó támogatás maximális összegére vonatkozó [3] módosításáról szóló, 1991. július 15-i 2145/91/EGK tanácsi rendeletre és különösen annak 2. cikkére,

mivel a Tanács 1989. március 20-i 790/89/EGK rendelete, amely a termelői szervezetek kialakítására nézve a héjas gyümölcs- és a szentjánoskenyér-termelő ágazatban a kiegészítő átalánytámogatás szintjét, valamint a minőség és az értékesítés javítására kért támogatás maximális összegét [4] állapítja meg a 2145/91/EGK rendelet szerinti módosításnak megfelelően, a tagállamok hozzájárulásának meghatározása céljából maximális hektáronkénti összegeket határozott meg a) olyan kivágásokra, amelyeket követően újratelepítésre vagy átoltással történő fajtacserére kerül sor, és b) egyéb intézkedésekre; mivel ennek a megkülönböztetésnek az alkalmazására szabályokat kell elfogadni;

mivel meg kell határozni, hogy a kapható nagyobb maximális összegért az alapvető minőségjavítási intézkedéseknek ki kell terjedniük a terv által érintett területen lévő minden fára;

mivel szem előtt kell tartani, hogy a 790/89/EGK rendelet alkalmazásában olyan kivágások közösségi finanszírozása, amelyeket fajtacsere követ, csak olyan arányt tehet ki az adott ültetvényből, hogy annak fejlesztése ne terhelje meg indokolatlanul a termelői szervezet produktív tőkéjét;

mivel ahhoz, hogy a tervek alkalmassága megítélhető legyen, és azok megfelelően adminisztrálhatók legyenek, minden benyújtott tervnek mindenre kiterjedő információval kell szolgálnia a végrehajtandó intézkedésekről, az érintett pontos területekről és a terv menetrendjéről;

mivel az e rendeletben előírt intézkedések összhangban állnak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

A 2159/89/EGK rendelet [5] a következőképpen módosul:

1. A következő 7a. cikkel egészül ki:

"7a. cikk

(1) A 790/89/EGK rendelet 2. cikk (1) pontja szerint megállapított, hektáronkénti legfeljebb 475 ECU-t öt éven keresztül fizetik olyan területek tekintetében, amelyeken a minőséget és a forgalmazást javító terv alapján minden héjas gyümölcs- és szentjánoskenyérfát kivágnak, és új fákat telepítenek vagy átoltással fajtaváltást hajtanak végre.

(2) A terv többi évére a fent említett 2. cikk (1) pont utolsó francia bekezdésében foglalt, hektáronkénti legfeljebb 200 ECU-t fizetik ki ezeknek a területeknek a tekintetében, amelyek nem tartoznak az említett bekezdés hatálya alá tartozók közé."

2. A 8. cikk (1) bekezdése helyébe a következő rendelkezés lép:

"1 A termelői szervezetek a tagállamok részéről kijelölt illetékes hatóságok által történő jóváhagyásra nyújtják be tervjavaslataikat a III. mellékletben bemutatott formában, minden alátámasztó dokumentummal együtt.

A tervjavaslat pontos adatokat ad meg:

- az ültetvényterületekről, amelyeket kivágnak és újratelepítenek, vagy átoltással más fajtára cserélnek le a terv első három évében és az azt követő három évben; ezeket a területeket a kataszteri hivatkozással vagy a helyrajzi számmal azonosítják,

- a menetrendről, amely részletezi a 7. cikkben jelzett különböző intézkedéseket a terv minden egyes évében, meghatározva az érintett parcellákat.

A terv végrehajtása nem kezdődhet meg, amíg az illetékes nemzeti hatóság nem hagyta azt jóvá."

3. A III. melléklet helyébe az ehhez a rendelethez csatolt melléklet lép.

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1991. július 29-én.

a Bizottság részéről

Ray Mac Sharry

a Bizottság tagja

[1] HL L 150., 1991.6.15., 8. o.

[2] HL L 118., 1972. 5.20., 1. o.

[3] HL L 200., 1991.7.23., 1. o.

[4] HL L 85., 1989.3.30., 6. o.

[5] HL L 207., 1989. 7. 19., 19. o.

--------------------------------------------------

MELLÉKLET

III. MELLÉKLET

A MINŐSÉGET ÉS ÉRTÉKESÍTÉST JAVÍTÓ TERV LEÍRÁSA 8. CIKK (1) BEKEZDÉS

A. A földrajzi terület behatárolása

B. A kiindulási helyzet leírása

1. Termelés

- a gazdaságok száma, a megművelt terület, a hektáronkénti átlagos hozam, a termelés mennyisége és részaránya a nemzeti termelésből (külön adatokat kell megadni a héjas gyümölcsök és a szentjánoskenyér minden egyes fajáról),

- az ültetvények állapota (kor, sűrűség, koronaalak, oltványok, egyéb gyümölcsfák),

- a gazdaságok műszaki infrastruktúrája.

2. Műszaki segítségnyújtás

3. Értékesítés

A meglévő eszközök, berendezések és kapacitás rövid leírása.

C. Termelési potenciál: célok és értékesítési kilátások

D. A terv céljai a kiindulási helyzethez és a piaci követelményekhez viszonyítva:

1. Termelés

- kivágás és újratelepítés (új fajták vagy más gyümölcsfákkal és/vagy szentjánoskenyérfával történő pótlás),

- fajtaváltás (a fajták és az alany kiválasztása),

- alakítási, metszési rendszerek, az ültetvény sűrűségének korrekciója,

- beporzás (beporzó fák, méhek),

- talaj-előkészítés, műtrágyázás és ennek javítása (talajelemzés, tápanyaghiányok korrekciója, a termőképesség fenntartása),

- a genetikai állomány javítása (új hibridek előállítása),

- új fajták adaptációja (kísérleti ültetvények a viselkedés és a hozam tanulmányozására),

- tanúsított anyagok termelése (oltványokat termelő faiskolák és ültetvények nemesítés és klónozás céljára),

- növényvédelem.

A tervnek egyértelműen jeleznie kell, hogy mely parcellákon hajtják végre az egyes műveleteket.

2. Műszaki segítségnyújtás (a személyzettel kapcsolatos követelmények a termelésben, képzésben, értékesítésben és az adminisztrációban)

3. Értékesítés (eszközvásárlás a piaci előkészítéshez, csomagoláshoz, raktározáshoz, számítógépesítéshez és készletgazdálkodáshoz)

E. A szükséges beruházás

1. Becsült költségek, az intézkedés jellege szerinti és évenkénti bontásban, jelezve az egyes intézkedések és összetevőik egységköltségét.

2. A terv összes költsége, intézkedés szerinti bontásban, az egész időszakra.

F. Menetrend:

A különböző intézkedések megoszlása évenként, a területen belül parcellánként.

--------------------------------------------------